CELEX: 32009D0292
Language: lt
Date: 1237852800000
Title: 2009/292/EB: 2009 m. kovo 24 d. Komisijos sprendimas, kuriuo nustatomos leidžiančių nukrypti nuostatų, taikomų sunkiųjų metalų koncentracijos plastikinėse dėžėse ir plastikiniuose padėkluose lygiui, nustatytam Europos Parlamento ir Tarybos direktyvoje 94/62/EB dėl pakuočių ir pakuočių atliekų, sąlygos (pranešta dokumentu Nr. C(2009) 1959) (Tekstas svarbus EEE)

25.3.2009   
            
            
               LT
            
            
               Europos Sąjungos oficialusis leidinys
            
            
               L 79/44
            
         
      KOMISIJOS SPRENDIMAS
   
   2009 m. kovo 24 d.
   kuriuo nustatomos leidžiančių nukrypti nuostatų, taikomų sunkiųjų metalų koncentracijos plastikinėse dėžėse ir plastikiniuose padėkluose lygiui, nustatytam Europos Parlamento ir Tarybos direktyvoje 94/62/EB dėl pakuočių ir pakuočių atliekų, sąlygos
   (pranešta dokumentu Nr. C(2009) 1959)
   (Tekstas svarbus EEE)
   (2009/292/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1994 m. gruodžio 20 d. Europos Parlamento ir Tarybos direktyvą 94/62/EB dėl pakuočių ir pakuočių atliekų (1), ypač į jos 11 straipsnio 3 dalį,
   kadangi:
   
               (1)
            
            
               1999 m. vasario 8 d. Komisijos sprendimas 1999/177/EB, nustatantis sąlygas, kuriomis plastikinėms dėžėms bei plastikiniams padėklams gali būti taikomos leidžiančios nukrypti nuostatos, susijusios su Direktyvoje 94/62/EB dėl pakuočių ir pakuočių atliekoms nustatytais sunkiųjų metalų koncentracijos lygiais (2), nustojo galioti 2009 m. vasario 9 d.
            
         
               (2)
            
            
               Sprendimui 1999/177/EB nustojus galioti rinkoje liko didelis kiekis plastikinių dėžių ir plastikinių padėklų, kuriuose viršijamas Direktyvoje 94/62/EB nustatytas sunkiųjų metalų koncentracijos lygis. Kadangi įmonės nepajėgia pakeisti visų tokių dėžių ir padėklų, kyla didelis pavojus, kad tokios dėžės ir padėklai bus šalinami į atliekų sąvartynus arba deginami. Abu šie būdai darytų žalingą poveikį sveikatai ir aplinkai.
            
         
               (3)
            
            
               Direktyva 94/62/EB siekiama apriboti sunkiųjų metalų kiekį pakuotėse ir užtikrinti tinkamą aplinkos apsaugą jas pakartotinai naudojant ir perdirbant.
            
         
               (4)
            
            
               Kad įmonėms užtektų laiko tokioms plastikinėms dėžėms ir plastikiniams padėklams pakeisti taikant geriausius prieinamus būdus, tikslinga nustatyti sąlygas, kurioms esant būtų galima taikyti leidžiančias nukrypti nuostatas plastikinėms dėžėms ir plastikiniams padėklams, esantiems uždaroje ir kontroliuojamoje produktų grandinėje. Komisijai pateiktose mokslinėse ataskaitose rekomenduojama nustatyti tokias leidžiančias nukrypti nuostatas.
            
         
               (5)
            
            
               Kadangi po penkerių metų Komisija ketina peržiūrėti, kaip šiame sprendime numatyta sistema veikia ir kokia pažanga padaryta palaipsniui naikinant plastikines dėžes ir plastikinius padėklus, kurių sudėtyje yra sunkiųjų metalų, būtina, kad valstybės narės pateiktų susijusią informaciją. Kad valstybes nares įpareigojus rengti specialias ataskaitas nepadidėtų joms tenkanti administracinė našta, pakanka šią informaciją įtraukti į ataskaitas, teikiamas Komisijai pagal Direktyvos 94/62/EB 17 straipsnį.
            
         
               (6)
            
            
               Siekiant užtikrinti teisinį tikrumą, šis sprendimas turėtų būti taikomas nuo Sprendimo 1999/177/EB galiojimo pabaigos, kad būtų išvengta bet kokių galimų neigiamų pasekmių dėl to sprendimo galiojimo pabaigos.
            
         
               (7)
            
            
               Šiame sprendime numatytos priemonės atitinka pagal Direktyvos 94/62/EB 21 straipsnį įsteigto komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Šiame sprendime taikomos šios terminų apibrėžtys:
   
               1.
            
            
               sunkieji metalai – švinas, kadmis, gyvsidabris ir šešiavalentis chromas;
            
         
               2.
            
            
               sąmoningas sunkiųjų metalų panaudojimas – tyčinis medžiagos, kurios sudėtyje yra sunkiųjų metalų, panaudojimas gaminant pakuotę arba pakuotės sudedamąją dalį, norint, kad pakuotė arba pakuotės sudedamoji dalis tokiu būdu įgytų reikiamą savybę, išvaizdą ar kokybę;
            
         
               3.
            
            
               atsitiktinis sunkiųjų metalų buvimas – nenumatytas medžiagos, kurios sudėtyje yra sunkiųjų metalų, patekimas gaminant pakuotę arba pakuotės sudedamąją dalį.
            
         2 straipsnis
   Bendra sunkiųjų metalų koncentracija plastikinėse dėžėse ir plastikiniuose padėkluose gali viršyti Direktyvos 94/62/EB 11 straipsnio 1 dalyje nustatytą lygį tik jei tos dėžės ir padėklai yra naudojami uždaroje ir kontroliuojamoje produktų grandinėje, vadovaujantis 3, 4 ir 5 straipsniuose išdėstytomis sąlygomis.
   3 straipsnis
   1.   Plastikinės dėžės ir plastikiniai padėklai, kuriuose sunkiųjų metalų koncentracija viršija leistiną lygį, kaip nurodyta 2 straipsnyje, yra gaminami ar taisomi kontroliuojamo perdirbimo proceso metu, vadovaujantis šio straipsnio 2, 3 ir 4 dalimis.
   2.   Perdirbimui naudojama medžiaga gaunama tik iš kitų plastikinių dėžių ar plastikinių padėklų.
   Kita medžiaga naudojama tik jei tai būtina techniniu požiūriu ir visais atvejais neviršija 20 % svorio.
   3.   Sąmoningas sunkiųjų metalų panaudojimas perdirbimo proceso metu, priešingai nei atsitiktinio sunkiųjų metalų buvimo atveju, nėra leidžiamas.
   Perdirbtų medžiagų kaip žaliavos pakavimo medžiagoms taisyti panaudojimas, kai tų perdirbtų medžiagų sudėtyje gali būti sunkiųjų metalų, nelaikomas sąmoningu sunkiųjų metalų panaudojimu.
   4.   Bendra sunkiųjų metalų koncentracija plastikinėse dėžėse ir plastikiniuose padėkluose gali viršyti Direktyvos 94/62/EB 11 straipsnio 1 dalyje nustatytą lygį tik jei šis lygis viršijamas dėl perdirbimo proceso metu naudotų medžiagų, kurių sudėtyje yra sunkiųjų metalų.
   4 straipsnis
   1.   Plastikinės dėžės ir plastikiniai padėklai, kurių sudėtyje sunkiųjų metalų koncentracija viršija leistiną lygį, kaip nurodyta 2 straipsnyje, yra aiškiai ir visam laikui atitinkamai pažymimi.
   2.   Valstybės narės užtikrina, kad visu atitinkamų plastikinių dėžių ir plastikinių padėklų naudojimo laikotarpiu bent 90 % išsiunčiamų plastikinių dėžių ir plastikinių padėklų, kurių sudėtyje sunkiųjų metalų koncentracija viršija leistiną lygį, kaip nurodyta 2 straipsnyje, grąžinami gamintojui, pakuotojui ar pildytojui arba jų įgaliotajam atstovui.
   3.   Nepažeidžiant pagal 6 straipsnį taikomų priemonių, visos plastikinės dėžės ir plastikiniai padėklai, kurie yra nebetinkami naudoti ar kurių nebeketinama naudoti ir kurie pagal šį straipsnį yra grąžinami, turi būti arba šalinami atitinkamos valstybės narės kompetentingų institucijų specialiai nustatyta tvarka, arba perdirbami kontroliuojamo perdirbimo proceso metu, vadovaujantis 3 straipsnio 2, 3 ir 4 dalimis.
   5 straipsnis
   1.   Valstybės narės numato inventorizavimo ir apskaitos sistemą, taip pat teisinės bei finansinės atskaitomybės būdą, kurie leistų dokumentais patvirtinti atitiktį šiame sprendime nustatytoms sąlygoms.
   Ši sistema apima visas atiduodamas naudoti arba daugiau nebenaudojamas plastikines dėžes ir plastikinius padėklus, kurių sudėtyje sunkiųjų metalų koncentracija viršija leistiną lygį, kaip nurodyta 2 straipsnyje.
   2.   Jei savanoriškame susitarime nenurodyta kitaip, valstybės narės užtikrina, kad gamintojas arba jo įgaliotasis atstovas kasmet parengia raštišką atitikties deklaraciją ir metinę ataskaitą, kuriose nurodoma, kaip laikomasi šiame sprendime nustatytų sąlygų. Ataskaitoje pranešama apie galimus su sistema ir įgaliotaisiais atstovais susijusius pasikeitimus.
   3.   Valstybės narės užtikrina, kad gamintojas arba jo įgaliotasis atstovas ne trumpiau kaip ketverius metus saugotų susijusius techninius dokumentus, kad prireikus kompetentingos institucijos galėtų juos patikrinti.
   Jeigu nei gamintojas, nei jo įgaliotasis atstovas nėra įsisteigę Bendrijoje, užtikrinti techninių dokumentų prieinamumą įpareigojamas produktą Bendrijos rinkai pateikęs asmuo.
   6 straipsnis
   Valstybės narės imasi priemonių, kad paskatintų gamintojus ieškoti būdų leistinam plastikinių dėžių ir plastikinių padėklų sudėtyje esančių sunkiųjų metalų koncentracijos lygiui, nustatytam Direktyvos 94/62/EB 11 straipsnio 1 dalyje, palaipsniui pasiekti, taikant geriausius prieinamus sunkiųjų metalų šalinimo būdus.
   7 straipsnis
   Kartu su Komisijai pagal Direktyvos 94/62/EB 17 straipsnį teikiamomis ataskaitomis valstybės narės pateikia išsamią šiame sprendime numatytos sistemos veikimo ir pažangos, padarytos palaipsniui naikinant plastikines dėžes ir plastikinius padėklus, neatitinkančius Direktyvos 94/62/EB 11 straipsnio 1 dalies reikalavimų, ataskaitą.
   8 straipsnis
   Šis sprendimas taikomas nuo 2009 m. vasario 10 d.
   9 straipsnis
   Šis sprendimas skirtas valstybėms narėms.
   
      Priimta Briuselyje, 2009 m. kovo 24 d.
      
         
            Komisijos vardu
         
         Stavros DIMAS
         
         
            Komisijos narys
         
      
   
   
      (1)  OL L 365, 1994 12 31, p. 10.
   
      (2)  OL L 56, 1999 3 4, p. 47.